ترێدز
ترێدز () میدیای کۆمەڵایەتی و ڕاژەیەکی تۆڕی کۆمەڵایەتیی سەرھێڵە، کە خاوەنەکەی کۆمپانیای مێتایە و شانبەشانی ئینستاگرام کاردەکات، بۆیە پێویستە بەکارھێنەران ھەژماری ئینستاگرامیان ھەبێت بۆ خۆتۆمارکردن. تۆڕەکە بە ڕوونی وەک ڕکابەرێکی توویتەر سەیر دەکرێت، کە بەکارھێنەران دەتوانن دەق و وێنە و ڤیدیۆ بڵاو بکەنەوە، وەڵامی پۆستەکانی کەسانی تر بدەنەوە، و پۆستەکان ڵایک بکەن.

مێژوو 
دوای کڕینەوەی توویتەر لەلایەن ئیلۆن مەسک، کارمەندانی مێتا باسیان لە پەرەپێدانی بەرنامەیەک دەکرد کە زیاتر سەرنجی لەسەر دەق بێت. لە کانوونی دووەمی ساڵی ٢٠٢٣ دەست کرا بە پەرەپێدانی و لە نێو خۆیاندا بە پرۆژەی ٩٢ ناویان دەبرد.

لە مانگی حوزەیران ڕۆژنامەی دە ڤێرج وردەکاریی لەسەر پرۆژەکە بڵاوکردەوە و لە ٣ی مانگی تەممووز کۆمپانیای مێتا بەرنامەکەی لە ئاپ ستۆری ئەپڵ بڵاوکردەوە و وادەی بڵاوکردنەوەکەشی لە ٦ی تەممووز بوو، لە ٥ی تەممووز بەرنامەکە لە ١٠٠ وڵات خرایە بازاڕەوە، جگە یەکێتیی ئەورووپا بەھۆی نادڵنیایییانەوە سەبارەت بە بەکارھێنانی زانیارییە کەسییەکانی بەکارھێنەران لەلایەن خزمەتگوزارییەکەوە.

ژمارەی بەکارھێنەرانی بەرنامەکە 
وتەبێژی کۆمپانیاکە ڕای گەیاندووە کە تەنھا لە ماوەی حەوت کاتژمێردا دوای بڵاوبوونەوەی بەرنامەکە لانیکەم ١٠ ملیۆن کەس ناویان تۆمارکردووە، لەنێویاندا ژمارەیەکی زۆر لە کەسایەتییە ناودارەکان. وتەبێژی بەرنامەکە دەڵێت ھەر یەکە لە، جێنیفەر لۆپێز، شەکیرا، لەنێو ئەو کەسانەدا بوون کە لە سەرەتاوە ناویان تۆمارکردووە بۆ بەرنامەکە.

مارک زەکەربێرگ، بەڕێوەبەری جێبەجێکاری کۆمپانیای مێتا، لە پۆستێکدا لەسەر پێگە نوێیەکەی ڕای گەیاندووە کە ھیوادارە کۆمەڵگەی ترێدز گەشە بکات بۆ یەک ملیار ئەندام.

بەربەستکردنی لە ڕووسیا 
لە ٥ی تەممووزی ٢٠٢٣دا، دەزگای فیدراڵیی ڕووسیا (ڕۆسکۆمنادزۆر) ڕای گەیاند کە ھێشتا پلانیان نییە بۆ بەربەستکردنی ترێدز، سەرەڕای بەربەستکردنی لقێکی کۆمپانیای مێتا لە ڕووسیا

ڕەخنە و نیگەرانییەکان 
ترێدز ڕەخنەی زۆری لێ دەگیرێت بەھۆی تێکەڵکردنی لەگەڵ ئینستاگرام، بەکارھێنەران دەبێت ھەژماری ئینستاگرامەکانیان بسڕنەوە ئەگەر بیانەوێت ھەژمارەکانیان لە ترێدز بسڕنەوە. ئادەم مۆسێری بەڕێوەبەری جێبەجێکاری ئینستاگرام دەڵێت کە کار دەکەن بۆ ئەوەی بتواندرێت بە جیاش ھەژمارەکان بسڕدرێنەوە.

بەکارھێنەرانی ترێدز ناتوانن چاودێریکردنی ھەژمارەکانیان لەلایەن مێتاوە ناچالاک بکەن، ھەر لەبەر ئەمەشە ھێشتا نەیانتوانیوە لە یەکێتیی ئەورووپا بڵاوی بکەنەوە بەھۆی یاسای پاراستنی زانیارییە کەسییەکانەوە.

دروشم 
دروشمی سەرەکیی ترێدز بریتییە لە «Say More» واتە «زیاتر بڵێ»، و دەتوانیت لە یەک پۆستدا ٥٠٠ پیت بنووسیت، لەکاتێکدا لە تویتێکی توویتەردا تەنیا مافی نووسینی ٢٨٠ پیتت ھەیە بۆ ئەوانەی ھەژمارەکانیان پشتڕاستنەکراوەتەوە.

دادگاییکردن 
توویتەر دۆسیەیەکی یاسایی لە دژی بەرنامەی ترێدز تۆمار کردووە و دەڵێت ئەوە پێشێلکردنی مافی خاوەندارێتیی بیرۆکەی توویتەرە. لە پەیامێکدا کە ئاڕاستەی بەڕێوەبەری جێبەجێکاری کۆمپانیای مێتا کراوە، پارێزەرەکەی توویتەر دەڵێت کۆمپانیای مێتا چەندین کارمەندی پێشووی توویتەری دامەزراندووە کە دەستیان بە زانیارییە نھێنییەکانی توویتەر گەیشتووە. مێتا ئەم تۆمەتانەی ڕەتکردووەتەوە و جەختی لەوە کردووەتەوە کە ھیچ کارمەندێکی پێشووی توویتەر بەشدار نییە لە تیمی ئەندازیاریی ترێدز.

ئامار

ئەو ھەژمارانەی زۆرترین شوێنکەوتوویان ھەیە

ژمارەی بەکارھێنەران

ئەمانەش ببینە 
 ئیلۆن مەسک
 ماڕک زەکەربێرگ
 توویتەر
 ئینستاگرام
 کۆمپانیای مێتا

سەرچاوەکان

بەستەرە دەرەکییەکان 

 
 

نەرمامێرەکانی ٢٠٢٣
دامەزرانەکانی ٢٠٢٣ لە ویلایەتە یەکگرتووەکان
ئەپلیکەیشنەکانی مێتا پلاتفۆرمز
ڕاژەکانی تۆڕی کۆمەڵایەتی